google/wiki40b huggingface dataset:
יחסי איי שלמה–ארצות הברית

היסטוריה

ארצות הברית החלה בקיום יחסים דיפלומטיים עם איי שלמה בעקבות עצמאותה של איי שלמה ב-7 ביולי 1978. נציגות ארצות הברית באיי שלמה מטופלת על ידי השגרירות בפורט מורסבי, שם גם השגריר מתגורר. בהוקרה על הקשר ההדוק בין ארצות הברית לבין תושבי איי שלמה במלחמת העולם השנייה, הקונגרס האמריקאי מימן את בנייתו של בניין הפרלמנט של איי שלמה. ישנם כ-95 אזרחים אמריקאים המתגוררים באיי שלמה.

סיועים

שתי המדינות שייכות למגוון של ארגונים אזוריים, כגון: הקהילה הפסיפית ותוכנית הסביבה האזורית של האוקיינוס השקט. ארצות הברית ואיי שלמה משתפות פעולה גם במסגרת הסכם דיג הטונה של ארצות הברית, במסגרתו מעניקה ארצות הברית כ-18 מיליון דולר בשנה למפלגות האי באוקיינוס השקט, והן מספקות גישה לאוניות הדיג של ארצות הברית. 
משמר החופים של ארצות הברית מספק הכשרה לקצינים המגנים על הגבול של איי שלמה, וגם הצבא האמריקאי מספק קורסים צבאיים מתאימים והכשרה לאנשי ביטחון לאומי.
חיל השלום האמריקאי השהה את תוכניתו ביוני 2000 בשל האלימות המוסרית והתמוטטות השלטון. יותר מ-70 מתנדבים, ששירתו בכל רחבי המדינה בפיתוח קהילות הכפרים, החינוך, הניהול הסביבתי ותוכניות הנוער, פונו.
המסחר של ארצות הברית עם איי שלמה מאוד מוגבל. ב-2001 היצוא של ארצות הברית הווה 5% מכל הייצואים שלה, בעוד שהיצוא של איי שלמה לארצות הברית באותה שנה היה זניח.
בעקבות רעידת האדמה והצונמי באיי שלמה ב-2007, ארצות הברית סיפקה כ-250,000$ במענקי סיוע אנושי ושלחה את אוניית המכולות USNS Stockham עם מסוק לתמיכה באזור.
הנסיך אדולפוס, דוכס קיימברידג'

קורות חיים

הנסיך אדולפוס נולד בארמון בקינגהאם שבלונדון. בצעירותו לימדו את אדולפוס מורים פרטיים בארמון, ובקיץ 1786 נשלח לאוניברסיטת גטינגן שבגרמניה (יחד עם אחיו ארנסט אוגוסט הראשון, מלך הנובר, שקיבל את התואר דוכס קמברלנד בשנת 1799, והנסיך אוגוסטוס, שקיבל את התואר דוכס סאסקס בשנת 1801).
בשנת 1791, עם סיום לימודיו, נשלחו הנסיכים אדולפוס וארנסט להנובר לצורך רכישת השכלה צבאית. הנסיכים למדו תחת מפקד צבא הנובר, המרשל פון פרייטאג. בשנת 1794 קיבל הנסיך אדולפוס דרגת קולונל (אלוף-משנה), ובשנת 1798 דרגת לפטננט ג'נרל (אלוף). בשנת 1803 מונה הנסיך אדולפוס לתפקיד המפקד הכללי של הלגיון הגרמני של המלך, ובשנת 1813 קיבל דרגת מרשל (רב-אלוף).
ב-6 ביוני 1786 העניק המלך ג'ורג' השלישי לנסיך אדולפוס תואר אביר מסדר הבירית, וכן העניק לו, ב-17 בנובמבר 1801, את התארים דוכס קיימברידג', רוזן טיפררי וברון קלודן.
החל מספטמבר 1805 שירת הנסיך כמפקד רגימנט קולדסטרים של חיל הרגלים (Coldstream Regiment of Foot Guards) והחל מינואר 1824 כיהן כמפקד רגימנט מספר 60 של חיל הרגלים (רגימנט הרובאים של נסיך יורק).

נישואי הנסיך

לאחר מותה של הנסיכה שארלוט מוויילס בשנת 1817 התבקש הנסיך אדולפוס למצוא כלה לאחיו הגדול, דוכס קלרנס (לימים המלך ויליאם הרביעי) על מנת להבטיח שיהיו יורשים לכתר המלוכה (הנסיכה שארלוט, נכדתו של המלך ג'ורג' השלישי הייתה הצאצאית היחידה מבין נכדיו של המלך, שנולדה בתוך הנישואים ויכלה לרשת את הכתר, וזאת אף שלמלך היו 12 בנים שהגיעו לבגרות). הנסיך אדולפוס בחר באדלייד מסקסוניה-מיינינגן ככלה, ולאחר שאחיו הבכור התחתן, יכול היה הנסיך למצוא כלה לעצמו.
הנסיך התחתן עם דודניתו מדרגה שנייה, הנסיכה אוגוסטה. טקס הנישואים נערך ב-7 במאי בקאסל שבנסיכות הבוחר מהסן ולאחר מכן בארמון בקינגהאם ב-1 ביוני 1818.

משנה למלך

בין השנים 1816–1837 כיהן הנסיך כמשנה למלך בהנובר בשם שני אחיו הבכורים - ג'ורג' הרביעי וויליאם הרביעי. ב-20 ביוני 1837 עלתה לשלטון בממלכה המאוחדת אחייניתו של הנסיך אדולפוס, המלכה ויקטוריה, לכן פסק איחוד הכתרים שנמשך 123 שנים בין הממלכה המאוחדת וממלכת הנובר, מאחר שעל פי חוקי הירושה של ממלכת הנובר, אישה לא יכלה לרשת את הכתר.
בעקבות המלכתה של ויקטוריה הומלך בהנובר דוכס קמברלנד ונקרא ארנסט אוגוסט הראשון, מלך הנובר. משהתייתר תפקיד המשנה למלך, שב הנסיך אדולפוס לממלכה המאוחדת.
הנסיך אדולפוס נפטר ב-8 ביולי 1850 בבית קיימברידג' שבשכונת פיקדילי שבלונדון. הנסיך נקבר בקיו, ולאחר מכן הועבר ארונו לקפלת ג'ורג' הקדוש שבטירת וינדזור.

תארים

הנסיך אדולפוס הפך לחבר במועצת המלכה בשנת 1802.
תוארו המלא בעת מותו היה "מארשל השדה, הוד מעלתו המלכותי, הנסיך אדולפוס פרדריק, דוכס קיימברידג', רוזן טיפרארי, ברון קאלודן, אביר מסדר הבירית, חבר במועצת המלכה המכובדת, אביר הצלב גדול של מסדר האמבט המכובד, אביר הצלב הגדול של מסדר מיכאל הקדוש וג'ורג' הקדוש המכובד, אביר הצלב הגדול של מסדר גואלף המלכותי.
הרולד יורי

ביוגרפיה

יורי נולד בוולקרטון, באינדיאנה שבארצות הברית. הוא סיים תואר ראשון בזואולוגיה באוניברסיטת מונטנה בשנת 1917 ולאחר מכן עבד במחקר כימי בתעשייה וכמדריך באוניברסיטה. במהלך השנים 1921—1923 למד לדוקטורט בכימיה באוניברסיטת קליפורניה בברקלי. את עבודת הדוקטורט בחקר תרמודינמיקה, הכין תחת הנחייתו של גילברט לואיס. לאחר מכן יצא להשתלמות פוסט-דוקטורט על מבנה האטום, במכון לפיזיקה תאורטית בקופנהגן, בהנחיית נילס בוהר. יורי חזר לארצות הברית והחל לעבוד כמרצה וחוקר באוניברסיטת ג'ונס הופקינס, ומשנת 1929 באוניברסיטת קולומביה. בשנת 1934 הוא מונה לפרופסור לכימיה. בתקופה זו כתב יורי, בשיתוף עם ארתור רוארק, את הספר "אטום, קוונטים ומולקולות", אחד מהטקסטים החלוצים על מכניקת הקוונטים. 
התעניינותו של יורי במבנה האטום, הובילה אותו לחקר איזוטופים. הוא ביצע זיקוק חוזר ונשנה של מימן נוזלי ובכך היה הראשון לבודד דגימה של דאוטריום (איזוטופ כבד של מימן). בהסתמך על תגליתו זו הוא הוכיח את קיומם של מים כבדים, תגלית אשר בזכותה הוענק לו פרס נובל לכימיה בשנת 1934.
במהלך מלחמת העולם השנייה היה יורי אחראי על המחקר המלחמתי של פצצת האטום באוניברסיטת קולומביה ונטל חלק בפרויקט מנהטן, בו סייע בפיתוח שיטות להעשרת אורניום, ובייחוד שיטת הדיפוזיה הגזית.
לאחר המלחמה, עבר יורי לכהן כפרופסור במכון למחקר גרעיני באוניברסיטת שיקגו ובשנת 1958 התמנה לפרופסור באוניברסיטת קליפורניה בסן דייגו, עד לפרישתו.
בשנותיו המאוחרות עסק יורי בחקר ראשית החיים וקוסמוכימיה, ענף מדעי חדש, אשר יורי נחשב לאדם שהעניק לו את שמו. בין מחקריו החשובים בתחום נמנים חקר השכיחות של איזוטופי חמצן ביקום וחקר התפתחות והאבולוציה של הכוכבים. עבודתו זו מסוכמת בספר "פלנטות: מוצאן והתפתחותן" מ-1952. בהמשך לעבודתו זו, העלה יורי את התאוריה כי האטמוספירה על כדור הארץ הקדמון הייתה אטמוספירה מחזרת, המורכבת ממתאן, אמוניה ומים, בדומה לאטמוספירה בענקי הגז, דוגמת צדק. השערה זו נתגלה כמוטעית מאוחר יותר וכיום מקובל כי האטמוספירה על כדור הארץ הקדמון הייתה אטמוספירה חצי-מחזרת. אולם, על סמך השערתו זו ביצע יורי יחד עם הסטודנט שלו, סטנלי מילר, ניסויים פורצי דרך, המדמים את הסביבה אשר על פי ההשערות באותה תקופה שררה על כדור הארץ הקדמון, במטרה לבחון האם חיים יכלו להיווצר באופן ספונטני בסביבה זו. בניסויים אלו מילר ויורי הדגימו היווצרות ספונטנית של תרכובות אורגניות מורכבות מחומרי מוצא פשוטים. מילר הראה כי חומצות אמינו, חומר המוצא לחלבונים, יכולות להיווצר מתערובת של מתאן, אמוניה, מים ומימן.
יורי נפטר בקליפורניה ונקבר באינדיאנה.
הטירה הנעה (סרט)

תקציר העלילה


סופי, נערה בת 18, מופנמת בעלת ביטחון עצמי ירוד מעט, נולדה כבת בכורה מבין שלוש בנות ובכך נידונה לחיים של בינוניות: בעוד אחיותיה ואימה מעדיפות לבלות בנעימים, היא עצמה מעדיפה לעבוד שעות נוספות בחנות הכובעים אשר אותה מנהלת. יום אחד היא פוגשת בקוסם צעיר ונאה הלוקח אותה לטיול מעל גגות העיר בריחוף. היא מוזהרת שהקוסם עלול היה להיות האוול, הנוהג לחטוף את לבבותיהן של נערות ולאכלם, אך היא פוטרת את האזהרה בטענה שהאוול רודף אחר נשים יפות בלבד. חייה משתנים בערבו של אותו היום, כאשר מכשפת הביצות נכנסת לחנות הכובעים אותה היא מנהלת, ומטילה עליה כישוף שהופך אותה לזקנה בת 90. סופי עוזבת את החנות ומוצאת מקלט כמנקה וכעוזרת בטירה הנעה של הקוסם האוול, טירה מלאה חידות ומסתורין. בטירה ישנו גלגל קסמים שסיבובו גורם לכך שאפשר לעבור דרך דלת הטירה ולצאת דרך דלת אחרת במקום שונה (מיקום הדלת תלוי בצבע הגלגל שפונה כלפי מעלה).
הסופרת אף המציאה ספר המשך ששמו מגדלים פורחים באוויר, בו האול וסופי משחקים תפקיד משני, אך נאמר בו שסופי והאול התחתנו ואף נולד להם ילד ששמו מורגן.
סיירן

היסטוריה

קומטאץ' נוסדה בשנת 1991 על ידי אמיר לב, גדעון מנטל ונחום שרפמן ועד שנת 1997 עסקה בפיתוח תוכנות לדואר אלקטרוני. לאחר מכן עברה לתת שירותי אחסון (הוסטינג) בדואר האלקטרוני. בשנת 1999 הונפקה קומטאץ בנאסד"ק, גייסה 50 מיליון דולר והפכה לחברה ציבורית, ובהמשך החלו מניות החברה להיסחר בבורסה לניירות ערך בתל אביב. בימי בועת הדוט-קום היו לקומטאץ' 500 עובדים ושווי של יותר ממיליארד דולר, והיא הפעילה למעלה מ-15 מיליון תאי דואר אלקטרוני. אך פעילות זאת לא הייתה רווחית, והחברה נאלצה לפטר את מרבית עובדיה ולעבור לפעול בתחום חדש.
בשנת 2002 עברה לתחום פיתוח פתרונות אבטחה שכוללים תוכנות שמונעות חדירת "דואר זבל" וספאם לתיבת הדואר האלקטרוני בעזרת טכנולוגיה חדשנית ומוגנת פטנט. החל משנת 2007 החלה פעילות פתרונות האבטחה להציג מכירות משמעותיות ורווחים.
בשנת 2010 רכשה קומטאץ' את חטיבת Command Antivirus של חברת Authentium תמורת כ-4.8 מיליון דולר. הטכנולוגיה שרכשה קומטאץ' כללה טכנולוגיה להגנה מפני רוגלות, סוסים טרויאנים ואיומים נוספים. 
בשנת 2012 רכשה קומטאץ' את חברת eleven הגרמנית בתמורה ל-11 מיליון דולר. Eleven מספקת פתרונות אבטחה כשירות (SecaaS) מבוססי דוא"ל, ומחזיקה בנתח של יותר מ-36% מהשוק הגרמני לאבטחת דוא"ל.
בתחילת 2014 שינתה החברה את שמה לסיירן (CYREN).
בשנים האחרונות סיירן מצבה את עצמה כחברה מובילה לפתרונות אבטחת סייבר לארגונים, הכוללים אבטחת מייל, אבטחת רשת והגנה מפני מתקפות מתקדמות כדוגמת תוכנות כופר או ניסיונות דיג (phishing). הסינרגיה שנוצרה בחברה בין מוצר המייל שסורק מעל למיליארד מיילים ביום לפתרונות אנטי וירוס ה-SandBox Array ואבטחת רשת, מאפשרים גילוי מאוד קודם של מתקפות ZeroDay ומאפשרים לסיירן להיות הראשונה בזיהוי של מתקפות מתקדמות שמקורן בתעבורת מייל או בדפוסי גלישה של משתמשים.
פרמפייס

תקציר עלילה

ג'יימי, מייק ובת' הם חברים טובים שיוצאים לחגוג במסיבה את סיום בחינות הבגרות שלהם (GCSE) . לורה בת ה-18, בעידודה של חברתה הטובה דניאל, מפירה את הוראות הוריה שאסרו עליה לצאת מהבית, והולכת לאותה מסיבה. גם ג'יימי וגם לורה נחושים לבלות היטב. במהלך המסיבה הם נפגשים כששניהם שיכורים ומקיימים יחסי מין. למחרת ג'יימי כותב פתק ללורה ובו מספר הטלפון שלו. שבועות אחדים אחר כך לורה מגלה שהיא בהיריון, ושג'יימי הוא רק בן 16. הם עומדים להתחיל את חייהם אבל לא כפי שציפו שיקרה.
העונה הראשונה עוקבת אחרי חייהם של שני הצעירים, בני משפחותיהם וחבריהם, וכיצד עם מתמודדים עם ההורות הממשמשת ובאה והקשיים של ההיריון. העונה השנייה עוקבת אחר ההתמודדות שלהם בגידול התינוקת החדשה, אמילי.

הפקה

הסדרה צולמה באדינבורו שבסקוטלנד, באתרים שכללו את הפרוור The Grange, ובכנסיית הרובע קורסטורפין.
ביטול שזירה

ביטול שזירה (באנגלית: deinterlace) הוא מנגנון לשיפור קצוות מחודדים בקובצי וידאו, ומאפשר חיבור מאוזן בין פיקסלים בתצוגת הווידאו. תוכנות קידוד מתקדמות מסוימות מאפשרות שימוש בתכונה זו ברינדור (Rendering) וידאו, למשל התוכנה premiere של חברת adobe. נגני וידאו כדוגמת VLC media player מאפשרים סינון ביטול שזירה בעל הגדרות שונות. עיקר השימוש בתכונה נדרש בקובצי וידאו דחוסים בדחיסה ללא איבוד נתונים (lossless compression) וכן בקובצי DVD.
זיגמונד יאן

ביוגרפיה

זיגמונד יאן נולד בעיירה מורגנרטה-ראוטנקרנץ (גר') שבסקסוניה. בשנת 1955 הוא התגייס לצבא, שם הוכשר כטייס קרב. בשנים 1966–1970 למד באקדמיה צבאית בברית המועצות. לאחר סיום לימודיו מילא שורה של תפקידי מטה במפקדת חיל האוויר של צבא מזרח גרמניה. הוא עסק בהכשרת טייסים ובנושאי בטיחות בטיסה.
בשנת 1976 נבחר יאן יחד עם עוד טייס מזרח גרמני, אברהרד קלנר, להשתתף בתוכנית החלל הסובייטית אינטרקוסמוס. לאחר הכשרה של שנתיים יצא יאן יחד עם קוסמונאוט סובייטי ויקטור ביקובסקי למשימה בחלל בתוך החללית סויוז 31. לאחר שהייה בת 7 ימים בתחנת חלל סליוט 6, חזרו הקוסמונאוטים חזרה לכדור הארץ. על ביצוע משימה זו עוטר זיגמונד יאן בתוארי גיבור הרפובליקה הדמוקרטית הגרמנית וגיבור ברית המועצות והועלה לדרגת גנרל בצבא מזרח גרמניה.
לאחר החזרה לגרמניה נותר יאן בשירות פעיל ועסק במחקר מדעי. ב-1983 הוא השלים דוקטורט בפיזיקה.
לאחר איחוד גרמניה בשנת 1990, החל יאן לעבוד כיועץ חיצוני עבור סוכנות החלל הגרמנית והחל משנת 1993 גם עבור סוכנות החלל האירופית. בשנת 2002 פרש זיגמונד יאן לגמלאות.
בשנת 2001 נקרא אסטרואיד מס' 17737 על שמו.
בסרט להתראות לנין, שהופק בשנת 2003 ועוסק בתקופת התפרקות הרפובליקה הדמוקרטית הגרמנית, מופיעה דמותו של זיגמונד יאן, כגיבור ילדותו של הדמות הראשית, אלכס.
יאן נפטר ב-21 בספטמבר 2019.
צבים רכים

צבים רכים בישראל

בישראל חי המין צב-רך מצוי בכמה מן הנחלים הנשפכים לים התיכון: נחל הירקון, נחל אלכסנדר, בנחל שורק ובנחל קישון. כמו כל הזוחלים, לצבים הרכים אין חום גוף קבוע ובחורף, כשהטמפרטורה נמוכה, הם אינם פעילים ומתחפרים בקרקעית הנחל.
כדי להבטיח את גדילת הצבים הקטנים, אוספים אנשי רשות הטבע והגנים את ביצי הצבים, מדגירים אותם בסביבה מלאכותית ומחזירים את הצבים הקטנים למים לאחר התבגרותם.
בסוף שנות השישים ותחילת שנות השבעים של המאה העשרים נמצאו הצבים הרכים בנחלי הים התיכון בסכנת הכחדה חמורה, עקב זיהום הנחלים ופיתוח מואץ. הזואולוג היינריך מנדלסון העביר צבים לשמורת החולה, כדי להבטיח את הישרדות המין. בשנת 2004, בעקבות השיפור במצב הנחלים, ועקב הנזקים שגרמה אוכלוסיית הצבים למערכת הטבעית באגם החולה, הוחל בהעברת הצבים הרכים משמורת החולה לחופי הנחלים נעמן, קישון, חדרה, ירקון ושורק.
ז'אן פיליפ

ז'אן פיליפ (בצרפתית: Jean Phillipe; ‏1905–1943) היה שוטר צרפתי, חסיד אומות העולם.

פעילותו בתקופת השואה

בתקופת כיבוש צרפת על ידי הגרמנים במלחמת העולם השנייה היה ז'אן פיליפ מפקד תחנת משטרה בעיר טולוז שבצרפת ובמקביל השתייך לאחת המחתרות הצרפתיות האנטי נאציות.
בנצלו את תפקידו במשטרה הנפיק מסמכים מזויפים ליהודים וכך מנע את מעצרם. כמו כן סייע למחתרת היהודית של תנועת הצופים היהודיים בצרפת, "השישית", להבריח יהודים לשווייץ.
בינואר 1943 נדרש פיליפ למסור לגרמנים רשימת שמות של יהודים שהיו בשטח השיפוט של תחנת המשטרה שלו. בתגובה לכך הוא התפטר, ובמכתב ההתפטרות שלו כינה את רודפי היהודים, בהם מושל משטר וישי פטן, "בוגדים". 
מיד עם התפטרותו ירד ז'אן למחתרת והמשיך בפעולות ההצלה. ב-28 בינואר 1943 נעצר על ידי הגסטפו. הוא נחקר, עונה והוצא להורג ב-1 במרץ 1943.

הנצחתו

ב-2 בינואר 1995 הוכר ז'אן פיליפ על ידי יד ושם בתור חסיד אומות העולם.
קרקפת

אספקת הדם

אספקת הדם לקרקפת מתבצעת באמצעות חמישה זוגות של עורקים. שלושה מתוך העורק תרדמני החיצוני ושתיים נוספים מתוך העורק תרדמני הפנימי.

חברה ותרבות

הקרקפת ממלאת תפקיד חשוב באסתטיקה של הפנים. התקרחות או הידלדלות שיער גברי, הן סיבות נפוצות לדאגה בקרב גברים. ניתן לטפל בתופעות אלו באמצעות תרופות או השתלת שיער. במקרים בהם הקרקפת כבדה ורפויה, שינוי אשר מתרחש עם תהליך ההזדקנות, המצח עשוי להיראות נמוך, ועלולים להופיע קמטים עמוקים. ניתן לטפל בבעיה זו באמצעות מתיחת מצח.
קיריל הראשון של מוסקבה

ביוגרפיה

קיריל נולד בלנינגרד במשפחת כומר, סבו ואביו סבלו מרדיפת השלטונות הסובייטיות על רקע דתי ונעצרו מספר פעמים. במשך שנים כיהן בתפקידים דתיים שונים. לפני היותו פטריארך, שימש כארכיבישוף (ויותר מאוחר ארכיבישוף מטרופוליטני) של סמולנסק וקלינינגרד מאז דצמבר 1984. בנוסף שימש גם כראש המחלקה לקשרי חוץ של הכנסייה וחבר קבוע של הסינוד הקדוש.
באפריל 2012 התחוללה סערה סביב תמונה בה נראה הפטריארך עונד שעון יוקרתי בעלות של למעלה מ-20,000 ליש"ט. הפטריארך הכחיש שבבעלותו שעון שכזה, וטען כי התמונות מזויפות. אולם באתרו הרשמי נמצאה תמונה בה נראה השעון על זרועו. זמן קצר לאחר הפרסום, הוחלפה התמונה לתמונה ערוכה בה השעון הועלם. אולם צללית השעון שהשתקפה על השולחן נשארה גם בתמונה הערוכה. הפטריארך האשים כי גורמים מחוץ למדינה מנסים להתנקם בו בשל תמיכתו בנשיא רוסיה ולדימיר פוטין.
בשנת 2016 במעמד פתיחת פסל ולדימיר הגדול בירך את הקמת הפסל. 
בשלהי 2018 נאבק קיריל עם פטריארך קונסטנטינופול וניסה למנוע את הפרדותה של הכנסייה האורתודוקסית האוקראינית משליטת מוסקבה. הוא נכשל ובינואר 2019 הוכרה עצמאותה של הכנסייה האוקראינית. קיריל כינס סינוד שהכריז על סכיזמה (פילוג) בין הכנסייה הרוסית לבין הסינוד הפטריארכלי (הוועידה העליונה של הכנסייה האורתודוקסית העולמית שמושבה באיסטנבול (קונסטנטינופול)).
מג'יד ארסלן

הקמת צבא לבנון

בתור שר הביטחון, מג'יד ארסלן הקים את צבא לבנון יחד עם פואד שיהאב.
הספרייה הריקה

האנדרטה

האנדרטה היא חדר תת-קרקעי, קובייה שאורך צלעה 5 מטרים, בעל תקרת זכוכית (שהיא רצפת הכיכר), הנמצא מתחת לכיכר במקום המדויק בו נשרפו הספרים. החדר מואר בתאורה פנימית ומכוסה במדפי ספרים ריקים ולבנים, המתאימים לאחסונם של 20,000 ספרים ומייצגים את החלל התרבותי שנותר לאחר שריפת הספרים.
ליד האנדרטה שני לוחות ברונזה עליהם חקוק:
"Das war ein Vorspiel nur, dort wo man Bücher verbrennt, verbrennt man am Ende auch Menschen. Heinrich Heine 1820

In der Mitte dieses Platzes verbrannten am 10. Mai 1933 nationalsozialistische Studenten die Werke hunderter
 freier Schriftsteller, 
Publizisten, Philosophen und Wissenschaftler.
Bibliothek - Denkmal Die Bücherverbrennung vom 10. Mai 1933"

Von Micha Ullman,Gebaut 1994/95"
"הייתה זו רק הקדמה. במקום שבו שורפים ספרים, ישרפו בסוף גם בני אדם. היינריך היינה, 1820
במרכזה של כיכר זו, ב-10 במאי 1933, שרפו סטודנטים נציונאל-סוציאליסטים את יצירותיהם של מאות סופרים, הוגי דעות, פילוסופים ומדענים.

ספרייה - אנדרטה לזכר שריפת הספרים מ-10 במאי 1933

מאת מיכה אולמן, הוקם ב-1994/5"
אין כניסה למבקרים אל החלל עצמו אך ניתן לראותו מרצפת הכיכר.

האנדרטה כהשראה

תצלום האנדרטה מופיע על עטיפת ספרו של חיים באר, "לפני המקום". בגב העטיפה מצוין שהאנדרטה שימשה למחבר מקור השראה בעת כתיבת הספר.
מבצע ברקלי

מבצע ברקלי (Operation Barclay), היה מבצע הטעיה רב ממדים, במלחמת העולם השנייה שמטרתו הייתה להסיט את תשומת לב גרמניה הנאצית מהכוונה לפלוש לסיציליה במבצע האסקי.

רקע

בועידת קזבלנקה בינואר 1943 החליטו נשיא ארצות הברית פרנקלין דלאנו רוזוולט וראש ממשלת בריטניה וינסטון צ'רצ'יל, שהשלב הבא במלחמה, לאחר הצלחת מבצע לפיד, יהיה מה שכונה בהמשך מבצע האסקי - פלישת בעלות הברית לסיציליה, שהחל בלילה שבין 9 ביולי ל-10 ביולי 1943.
לסיציליה הייתה חשיבות למאמץ הגרמני. היו בה בסיסי לופטוואפה, שמספרם הלך וגדל במשך הזמן לשלושים, שסייעו לרומל בצפון-אפריקה. חשיבות הכוח האווירי גרמה להם להיות מטרות להתקפות ולכיבוש על ידי בעלות הברית ולכן היו ממוגנים היטב.
האחראי על הגנת סיציליה היה גנרל אלפרדו גוצוני, מפקד הארמייה השישית של צבא איטליה. הוא היה כבר שנתיים בפרישה לפני כן, בן 66 ולפני כן לא היה בסיציליה. האיטלקים היו משוכנעים שהנחיתות יתבצעו בחלקו הדרום מזרחי של האי. אך הגרמנים, שידעו שהארמייה השמינית הבריטית שלחה תגבורות ליוון באביב 1941 ציפו שהארמייה השמינית תשוב אל הבלקן, שכונה על ידי וינסטון צ'רצ'יל "שיפולי הבטן הרכים של אירופה". בנוסף, הבסיסים והמפקדות ליד קהיר נראו לגרמנים מתאימים לסייע לבעלות הברית במבצע כזה.
המרכז הבריטי הלאומי לחלל

המרכז הבריטי הלאומי לחלל (British National Space Centre), המוכר בראשי התיבות BNSC, הוא התאחדות התנדבותית של משרדי ממשלה בריטיים שונים ומרכזי מחקר אקדמיים. לבריטניה לא הייתה סוכנות חלל, במובן המקובל של ההגדרה, וגוף זה מהווה מעין סוכנות חלל. ב-23 במרץ 2010 נוסדה רשמית סוכנות החלל הבריטית.
BNSC נוסד בשנת 1985, על מנת לתאם את הפעילויות השונות בבריטניה בתחומי חקר החלל ויישומיו האזרחיים. פעילות החלל האזרחית בבריטניה עוסקת במדעי החלל, ניווט לווייני, תקשורת וחישה מרחוק.
נודה לשמך

תוכן הפיוט

יש שהעירו על כך שעל פניו אין קשר בין הפיוט לברית מילה, ונדחקו לבאר הטעם לזה.
ויש שכתבו שפיוט זה מעיקרו לא נתקן כלל לברית מילה, רק נתקן כפיוט קודם ברכת המזון, ומאוחר יותר תיקנו לאומרו בסעודת ברית מילה.
ואכן בכמה מספרי הזמירות מופיע פיוט זה בהקשר לסעודת נישואין. וכן נראה מדברי עוד אחרונים.

הוספות לפיוט

בחלק מהסידורים הישנים ישנה תוספת של שני בתים לפיוט זה, אשר אינם מוזכרים בנוסח הנפוץ כיום.
ריק לוין

ריק לוין (באנגלית: Rick (Richard Charles) Levin; נולד ב-7 באפריל 1947) הוא כלכלן יהודי-אמריקאי, שכיהן כנשיא אוניברסיטת ייל בשנים 1993-2013. בזמנו הוא היה הנשיא שהחזיק במשרתו משך הזמן הרב ביותר מקרב נשיאי האוניברסיטאות בליגת הקיסוס. משמש מנכ"ל קורסרה (Coursera) לשירותי למידה מתוקשבת, ממרץ 2014. 
לוין נולד ב-1947 למשפחה יהודית בסן פרנסיסקו, קליפורניה. ב-1974 השלים דוקטורט בכלכלה באוניברסיטת ייל, ומ-1979 משמש כפרופסור מן המניין לכלכלה באוניברסיטת ייל. ב-1993 מונה לנשיא אוניברסיטת ייל, בהחליפו את הווארד למר. בתקופתו של לוין, אוניברסיטת ייל הרחיבה את פעילותה האקדמאית לרחבי העולם. לוין כתב שני ספרים על העבודה באוניברסיטה במהלך כהונתו, "The Work of the University" ‏(2003) ו-"The Worth of the University"‏(2013).
בפברואר 2004 מונה לוין לחבר בוועדת המודיעין בנושא עיראק, אשר בדקה את הערכות המודיעין האמריקאי באשר לקיום נשק להשמדה המונית בעיראק. 
ללוין ולאשתו ג'יין, גם היא פרופסורית באוניברסיטת ייל, נולדו ארבעה ילדים. בנו ג'ונתן לוין הוא כלכלן זוכה מדליית ג'ון בייטס קלארק.
משפיע (תפקיד)

משפיע הוא רב חסידי שעיקר השפעתו ותורתו הם בענייני עבודת השם, תיקון המידות והתעלות רוחנית. מקור הכינוי הוא בחסידות חב"ד], שבה מכונים כך מוסרי שיעורים בתורת החסידות.
בסביבות שנת תש"ס (2000) החלו להשתמש בכינוי זה בציבור הכלל חסידי לרבנים שלא משמשים באדמו"רות ומוסרים שיעורים בחסידות ובעבודת השם. בדרך כלל ניתן הכינוי לרבנים שמוכרים ומשפיעים גם מחוץ לקהילתם. חלק מהמשפיעים החלו להנהיג קהילות, חלקם כחלופה לחסידויות וחלקם במקביל. משפיעים מפורסמים עצמאיים הם הרב משה וולפסון, הרב צבי מאיר זילברברג, הרב מרדכי מנשה זילבר והרב בנימין אייזנברגר. משפיעים מפורסמים המשתייכים לחצר הם הרב אלימלך בידרמן (אחיו של רבי דוד מלעלוב ארצות הברית), הרב יצחק משה ארלנגר (חסיד רחמסטריווקא) והרב אהרן טויסיג (חסיד ויז'ניץ, נכדו של רבי ישראל טויסיג). כמו כן, התואר משפיע משמש למשגיחים בישיבות חסידיות, שתפקידם רוחני ולא בפיקוח על הבחורים.
שימוש נפוץ בתואר זה נעשה בחסידות ברסלב, שבה אין אדמו"ר. קודם לכן כונו הנושאים בתפקיד זה "רבני הקהילה".
קארל שפירו

חייו

קארל שפירו נולד למשפחה של איש עסקים, שהתמוטטה בעת השפל הגדול. חרף המסורת והאווירה העסקית בבית, עודד אותו אביו מגיל צעיר לטפח קריירה של סופר.
הוא למד בכמה מוסדות להשכלה גבוהה, ביניהם האוניברסיטה של וירג'יניה, בשנים 1932 ו-1933, ומוסדות בבלטימור ובשיקגו. לימים כתב בזכרונותיו, שהוא זוכר את ימי האוניברסיטה שלו כימים שבהם צריך היה "להכאיב לכושים, ולהתעלם מהיהודים". ואכן, הוא נאבק בגאווה על זכויותיו כיהודי, ולא שינה את שמו לשם אנגלוסקסי, כמו שעשו יהודים אחרים באותה העת.
ספר שיריו הראשון, שהוציא בעצמו, זכה בתחרות ספרותית, ואיפשר לו להמשיך את לימודיו באוניברסיטת ג'ונס הופקינס, בשנים 1937 עד 1939. הוא התגייס לצבא האמריקאי בטרם השלים את בחינות הסיום שלו. שנות שירותו הצבאי, בגופי בידור בצבא, היו שנים פוריות מאוד ליצירתו השירית. שפירו זכה בפרס פוליצר היוקרתי, ממש בעת ששירת במערכה על גינאה החדשה.
קארל שפירו שב ממלחמת העולם לארצות הברית כשהוא משורר מוכר ועטור פרסים. בשנים 1956 עד 1966 היה מורה ומרצה באוניברסיטת נברסקה, ולימד שם אנגלית וכתיבה יוצרת. בעת ישיבתו בנברסקה ייסד והוציא לאור כתב עת ספרותי, ובו הופיעו הופעת בכורה משוררים אמריקאים ידועים כגון: ויליאם קרלוס ויליאמס, ריצ'רד אברהרט ואחרים. בהמשך כיהן כפרופסור באוניברסיטת קליפורניה בדייוויס.
בשנת 1948 הכעיס קארל שפירו מאוד את הקהילה היהודית-אמריקאית, כאשר העניק את פרס בולינגן היוקרתי למשורר עזרא פאונד ששיתף פעולה עם הפשיסטים האיטלקים ועם התורה הנאצית.
קארל שפירו פרסם כעשרים כרכים של שירה, סיפורת, מסות ואוטוביוגרפיה. אף  ספר מספריו לא תורגם לעברית, אך שירים בודדים משלו תורגמו, ונדפסו בכתבי עת ספרותיים.
קארל שפירו גם התמנה ל"משורר הקונגרס".
נפטר בשנת 2000 בניו יורק.
רן ובר

רן ובר (נולד בשנת 1973) הוא סופר, מרצה ומטפל זוגי. מחבר רבי המכר ״סוד הנקודה הטובה״, ״להיות בשמחה״ וספרים נוספים.

ביוגרפיה

נולד בתל אביב בשנת 1973 במשפחה חילונית לאבא עורך דין. גדל בהרצליה פיתוח. בכור מבין שלושה בנים, ודור רביעי לשושלת משפטנים.
לאחר הצבא היה יזם הייטק מצליח והיה ממקימי הכפר האקולוגי "פאצ'ה מאמא" בקוסטה ריקה.
לאחר מכן היה במסע רוחני במזרח ובמערב שבמהלכו למד ולימד רייקי ומדיטציה, וגם שימש כ-DJ של מוזיקת טראנס. בסוף המסע חזר בתשובה ונהיה חסיד ברסלב. למד אצל הרב טייכנר, הרב איתמר שוורץ (בלבבי משכן אבנה) ורבנים נוספים. לאחר התשובה למד לתואר בפסיכולוגיה באוניברסיטה הפתוחה וכן טיפול רגשי-נפשי בגישה יהודית/חסידית.
כיום עוסק רבות בכתיבה, העברת שיעורים והרצאות בפורומים שונים וכן בפגישות זוגיות ובפגישות אישיות. דרך התובנות והתורות של רבי נחמן מברסלב ושל גדולי החסידות.
נשוי ואב לשישה ילדים. מתגורר במושב כפר שמאי.
פחמן משודרג (סדרת טלוויזיה)

תקציר עלילת הסדרה

הסדרה מתרחשת בעתיד, בשנת 2384. בעתיד, הטכנולוגיה אפשרה לצקת את כל המטען הנפשי של בני האדם בתוך דיסק שנקרא התקן אחסון ומושתל בחוליות בחלק האחורי של הצוואר כבר בינקות. התקני אחסון אלה הם עיצוב חייזרי והונדסו בייצור המוני. כעת הגוף ניתן לשכפול לגופים סינתטיים הנקראים "שרוולים" ומשמשים ככלי קיבול בלבד. טקאשי קובאץ' (ג'ואל קינאמן), פעיל פוליטי בעל מיומנויות של שכיר חרב, מתעורר 250 שנה אחרי שהשרוול הקודם שלו ניזוק. ניתנת לו הבחירה לבלות את שארית הזמן בכלא על פשעיו, או לעזור לפתור את הרצח של לורן בנקרופט (ג'יימס פיורפוי), אחד האנשים העשירים בעולם. טקאשי הוא החייל היחיד ששרד התקוממות שנכשלה, כנגד הסדר העולמי החדש, 250 שנה קודם לכן.

הפקה

נטפליקס הזמינה את הסדרה בינואר 2016, חמש עשרה שנה לאחר שהמפיקה לאטה קאלוגרידיס רכשה את הזכויות מתוך כוונה להפיק סרט. לדברי קאלוגרידיס, האופי המורכב של הרומן וייעודו לקהל המבוגרים הקשו עליה למכור אותו לאולפנים, עד שנטפליקס הזמינה את הסדרה. סטיב בלקמן שימש כמפיק שותף מיגל סאפוצ'ניק שימש כבמאי פרק הבכורה. הסדרה הופקה בונקובר, קולומביה הבריטית, קנדה.